Vargo psalmė
Nesugniužk, jei širdęs, pykęs,
Rūsčiai gniaužęs kumštį tvirtą,
Nepakeisi amžių rikės,
Neišvengsi, kas tau skirta...

Neprilygsta gairė gairei,
Nes būties keliai ir žygiai
Žmogui skiriami įvairiai
Ir atpildomi nelygiai...

Jei kitam diena pražydo, –
Tai laimikis jam nubrėžtas –
Džiaukis žiedu be pavydo,
Bus ir tavo saulės rėžtas...

Kas šios žemės jungą velka
Ir tik kasa, kala, kerta,
Tas atlieka amžių talką,
Kur dar visa nesutverta...

Žydrio sapną širdys sergi,
Tamsios audros širdis tyko,
Bet didžiuokis, žemės verge,
Kad pini būties vainiką...

Vargo psalmės, kad ir duslios, –
Garsas amžių sutartinės,
Kilnios tavo delno pūslės,
Šventos tavo vargo trynės...

Baltrušaitis Jurgis
Eilėraščiai